আপনি তখন কিভাবে ব্যাখ্যা করেন, যখন কোন কিছু আশানুরূপভাবে ঘটে না?
অথবা আরো ভালোভাবে বললে, আপনি তখন কিভাবে ব্যাখ্যা করেন
যখন অন্যরা এমন কিছু অর্জন করে ফেলে যা সবার ধারণার বাইরে ছিল বলেই মনে হয়?
উদাহরণস্বরূপঃ
'অ্যাপল' কেন এতো উদ্ভাবনী ক্ষমতাসম্পন্ন?
বছরের পর বছর,
তারা আরো বেশী সৃজনশীল হয়েছে, তাদের সকল প্রতিযোগীদের চেয়ে।
আর অথচ তারা কেবল একটা কম্পিউটার কোম্পানি।
তারা অন্য আর সবার মতোই।
তাদের আওতায় আছে একই রকম একই মেধাসম্পন্ন কর্মী,
একই রকম সহায়তাকারী সংস্থা,
একই পরামর্শদাতারা, একই সংবাদ মাধ্যম।
তাহলে কেন এটা মনে হয় যে তাদের কাছে অন্যরকম কিছু একটা আছে?
কেন মার্টিন লুথার কিং জনগণের অধিকার আদায়ের সংগ্রামে নেতৃত্ব দিয়েছিলেন?
তিনি তো আর একমাত্র লোক নন যিনি নাগরিক অধিকার-পূর্ব আমেরিকাতে ভুক্তভোগী ছিলেন।
এবং নিশ্চিতভাবে তিনি তখনকার একমাত্র বাগ্মী বক্তা ছিলেন না।
তাহলে তিনি কেন?
এবং কেন রাইট ভ্রাতৃদ্বয়
সমর্থ হলো মানব উড্ডয়নের নিয়ন্ত্রিত ও যান্ত্রিক পদ্ধতি বের করতে,
যখন নিশ্চিতভাবেই আরো অনেকে ছিল,
যারা ছিল আরো বেশী সক্ষম, আরো বেশী পুঁজিসমৃদ্ধ--
তবু তারা যান্ত্রিক শক্তি দ্বারা মানুষ উড়ানোতে সফল হয়নি।
আর এক্ষেত্রে রাইট ভ্রাতৃদ্বয় জয়ী হয়।
তার মানে এখানে অন্য কোন ব্যাপার আছে।
প্রায় সাড়ে তিন বছর আগে আমি একটা জিনিস আবিষ্কার করেছিলাম।
আর এই আবিষ্কারটি পৃথিবী যেভাবে চলে বলে আমার ধারণা ছিল সেটাকে আমূল বদলে দিয়েছে।
এবং এমনকি আমূল বদলে গেছে যে পন্থায় আমি পৃথিবীতে কার্যসম্পাদন করি সেটাও।
যেটা বুঝলাম তা হলো, নিশ্চয়ই একটা মিলবিন্যাস আছে।
যেটা বুঝলাম সেটা হলো, প্রেরণার উৎস পৃথিবীর সকল বড় নেতাগণ এবং প্রতিষ্ঠানগুলো
সেটা অ্যাপল, মার্টিন লুথার কিং , রাইট ভ্রাতৃদ্বয় যেই হোক না কেন,
তারা সবাই ঠিক একভাবে চিন্তা করে, একই নিয়মে কাজ করে এবং একই উপায়ে যোগাযোগ করে।
এবং সেটা অন্য যেকারো পন্থা থেকে সম্পূর্ণ বিপরীত পন্থা।
আমি শুধু এটাকে বিধিবদ্ধ করেছি,
এবং এটা সম্ভবত পৃথিবীর সরলতম ধারণা।
আমি এর নাম দিয়েছি স্বর্ণবৃত্ত।
'কেন?', 'কিভাবে?', 'কি?'
এই ছোট ধারণাই ব্যাখ্যা করে,
কেন কিছু প্রতিষ্ঠান এবং নেতা অনুপ্রাণিত করতে পারে আর বাকিরা পারে না।
আমি শব্দগুলো খুব দ্রুত সংজ্ঞায়িত করছি।
এই গ্রহের প্রত্যেক মানুষ বা প্রত্যেকটি প্রতিষ্ঠান
শতভাগ জানে যে তারা কি করছে।
কেউ কেউ জানে যে সেটা 'কিভাবে' করতে হবে,
এটাকে আপনি আপনার মূল্যমাণ প্রস্তাবনা বলেন
বা আপনার নিজস্ব প্রক্রিয়া বা ইউএসপি যা-ই বলেন।
কিন্তু খুব কম মানুষ বা প্রতিষ্ঠানই জানে যে তারা যা করছে সেটা তারা কেন করছে।
এই "কেন" দ্বারা আমি শুধু লাভের কথা বলছি না
এটা একটা ফলাফল, এটা সবসময়ই একটা ফলাফল।
কেন দ্বারা আমি বুঝিয়েছি- আপনার লক্ষ্য কি?
আপনার উদ্দেশ্য কি? কোনটি আপনার বিশ্বাস?
আপনার প্রতিষ্ঠানটি কেন গড়ে উঠেছে?
সকালে কেন আপনি ঘুম থেকে উঠেন?
এবং মানুষজন কেন আপনাকে গুরুত্বের সাথে নিবে?
ফলাফল হিসেবে, আমরা যেভাবে ভাবি, কাজ করি,
যোগাযোগ করি সবই যে উল্টাভাবে বাহির থেকে ভেতরে করি তা স্পষ্ট।
আমরা সবচেয়ে স্পষ্ট দিয়ে শুরু করে দুর্বোধ্যতর বিষয়ে যাই।
কিন্তু আলোকিত নেতা এবং প্রতিষ্ঠানগুলো--
তাদের আকার যা-ই হোক না কেন, তাদের ইন্ডাস্ট্রি যেটাই হোক না কেন-
তারা সবাই চিন্তা, কাজ এবং যোগাযোগ করে ভেতর থেকে বাইরের রীতিতে।
আপনাদেরকে একটি উদাহরণ দেই।
আমি অ্যাপলের ডিভাইস ব্যবহার করি কারণ এগুলো বোঝা সহজ এবং সবাই এটা বুঝে।
অ্যাপল যদি অন্যদের মতো হতো,
তাদের যেকোন বিপণন বার্তা হতে পারতো এরকমঃ
"আমরা বানাই সেরা কম্পিউটার।
আকর্ষণীয় ডিজাইন বিশিষ্ট, সহজ ব্যবহার এবং ব্যবহারকারী বান্ধব।
আজই কিনে ফেলুন।"
"অ্যাঁ"
বেশিরভাগ এভাবেই যোগাযোগ স্থাপন করে।
এভাবেই বেশিরভাগ বিপণন এবং বিক্রয় সংঘটিত হয়,
এভাবেই আমরা ব্যক্তিগত যোগাযোগও স্থাপন করি।
আমরা বলি যে আমরা কি করবো,
আমরা বলি যে কেন আমরা সবার চেয়ে ভিন্ন,
আর এর থেকে আমরা এক ধরণের ফলাফল আশা করি,
পণ্য বিক্রয়, ভোট বা এরকম কিছু একটা।
এটা আমাদের নতুন ল ফার্ম-
আমাদের আছে বড় মক্কেল বিশিষ্ট সেরা আইনজীবীগণ,
আমরা মক্কেলদের সেবায় সদা নিয়োজিত।
আমাদের নতুন গাড়িটি দেখুন-
এটা কম তেলে অনেক দূর যায়, এর সিটগুলো চামড়া দিয়ে তৈরি।
আমাদের গাড়িটি কিনুন।
কিন্তু এগুলো অনাকর্ষণীয়
দেখুন অ্যাপল কিভাবে যোগাযোগ রক্ষা করে।
"আমাদের সব কাজেই আমরা বর্তমানে বিরাজমান অবস্থাকে চ্যালেঞ্জ করায় বিশ্বাসী।
আমরা বৈচিত্রময় চিন্তা করায় বিশ্বাসী।
আমাদের বর্তমানকে চ্যালেঞ্জের পদ্ধতি-
আমাদের পণ্যগুলোকে আকর্ষণীয় ডিজাইনে বানানো,
সহজ ব্যবহার এবং ব্যবহারকারী বান্ধব করা।
আমরা কিভাবে যেন অসাধারণ সব কম্পিউটার বানিয়ে ফেলি।
কিনতে চান একটা?"
একেবারেই ভিন্ন, ঠিক না?
আপনি আমার থেকে কম্পিউটার কিনতে প্রস্তুত।
আমি শুধু তথ্যগুলোর ক্রম উল্টে দিয়েছি।
এখান থেকে যেটা প্রমাণিত হয় সেটা হচ্ছে- আপনি কি করছেন মানুষের আগ্রহ সেখানে নয়।
মানুষের আগ্রহ 'আপনি কেন কাজটি করছেন' সেটা নিয়ে।
এটাই ব্যাখ্যা করে যে কেন এই রুমের প্রত্যেকটি মানুষ
অ্যাপলের কাছ থেকে কম্পিউটার কিনতে স্বাচ্ছন্দ্য বোধ করে।
তবে এছাড়াও আমরা স্বাচ্ছন্দ্য বোধ করি
অ্যাপলের এমপিথ্রি প্লেয়ার অথবা অ্যাপলের মোবাইল ফোন,
অথবা অ্যাপলের ডিভিআর কেনাতেও।
যেমনটা বলেছিলাম, অ্যাপল কেবল একটা কম্পিউটার কোম্পানি।
কোনকিছুই তাদেরকে কাঠামোগত দিক থেকে অন্য প্রতিযোগীদের থেকে আলাদা করে না।
তাদের প্রতিযোগীরা এই পণ্যগুলো প্রস্তুত করার ক্ষেত্রে সমানভাবে যোগ্য।
আসলে তারা চেষ্টাও করেছে।
কয়েক বছর আগে, গেইটওয়ে ফ্ল্যাট-স্ক্রিন টেলিভিশন নিয়ে আসল।
তারা ফ্ল্যাট-স্ক্রিন টিভি বানানোয় অসম্ভব দক্ষ।
তারা অনেক বছর ধরে ফ্ল্যাট-স্ক্রিন মনিটর বানাচ্ছে।
কিন্তু কেউ কিনলো না।
ডেল নিয়ে আসলো এমপিথ্রি প্লেয়ার এবং পিডিএ,
এবং তারা অনেক মানসম্মত জিনিস বানায়,
আর তারা নিখুঁত সুন্দর ডিজাইনের পণ্য তৈরি করতে পারে--
কিন্তু কেউ কিনল না।
আসলে এখন বলছি কিন্তু আমরা চিন্তাও করতে পারি না যে
ডেল থেকে এমপিথ্রি প্লেয়ার কিনব।
কেন একটা কম্পিউটার কোম্পানি থেকে কিনবেন?
কিন্তু আমরা প্রতিনিয়ত এটাই করছি।
আপনার কাজে নয়, মানুষের আগ্রহ আপনার কাজের উদ্দেশ্যতে।
যে কারো কাছে পণ্য বিক্রয় করা কখনো কারো ব্যবসার উদ্দেশ্য হয় না।
উদ্দেশ্য এমন মানুষদের সাথে ব্যবসা করা যাদের এবং আমার বিশ্বাস একই সুতোয় গাঁথা।
সেরা অংশটা হচ্ছে:
আমি যা যা বললাম তার কোনটাই আমার অভিমত নয়।
এগুলো আমাদের জীবতাত্ত্বিক মূলে প্রোথিত আছে।
মনস্তত্ত্ব নয়, জীবতত্ত্ব।
আপনি যদি একটা মানুষের মস্তিষ্কের প্রস্থচ্ছেদের দিকে তাকান,
তাহলে দেখবেন উপর থেকে নিচে মস্তিষ্ক আসলে বিভক্ত থাকে
তিনটি মুখ্য উপাদানে
যেগুলো স্বর্ণবৃত্তের সাথে পুরোপুরিই সম্পর্কযুক্ত ।
আমাদের আধুনিকতম মস্তিষ্ক মানে আমাদের হোমো স্যাপিয়েন্স মস্তিষ্ক,
আমাদের নিওকর্টেক্স ,
"কি" স্তরের সাথে সম্পর্কিত।
নিওকর্টেক্সের কাজ হচ্ছে
আমাদের সকল যুক্তিসংক্রান্ত ও বিশ্লেষণধর্মী চিন্তাভাবনা এবং আমাদের ভাষা নিয়ে।
ভিতরের দুইটি স্তর মিলে তৈরি হয় আমাদের লিম্বিক মস্তিষ্ক।
আর লিম্বিক মস্তিস্ক আমাদের সকল অনুভূতি সৃষ্টির পেছনে কাজ করে,
যেমন- বিশ্বাস এবং বিশ্বস্ততা।
এটা আরো দায়ভার গ্রহণ করে মানুষের সকল আচরণের
এবং সকল সিদ্ধান্ত গ্রহণের,
এবং ভাষার ক্ষেত্রে এর কোন কাজ নেই।
অন্যভাবে বললে, আমরা যখন বাহির থেকে ভিতর পদ্ধতিতে যোগাযোগ করি,
হ্যাঁ, তখন মানুষজন অনেক বেশি পরিমাণ জটিল তথ্য বুঝতে পারে,
যেমন: বৈশিষ্ট্য এবং সুবিধা এবং সত্যতা এবং গঠন।
সে তাড়িত হয় না শুধু তার আচরণের ক্ষেত্রে।
আমরা যখন ভেতর থেকে বাহির রীতিতে যোগাযোগ করি,
তখন সরাসরি মস্তিষ্কের সেই অংশের সাথে কথা বলি
যা আমাদের আচরণকে প্রভাবিত করে,
এবং এরপর আমরা যে বিষয়গুলো বলেছি ও করেছি এর উপর মানুষকে বিচার-বিবেচনা করতে দেয়া হয়।
এখান থেকেই সহজাত সিদ্ধান্তগুলো আসে।
মাঝে মাঝে এমন হয়, ধরেন আপনি কারো কাছে সকল সত্য এবং চিত্র তুলে ধরলেন,
আর সে বললো, "আমি সকল প্রকৃত ঘটনা এবং বর্ণনা বুঝেছি,
কিন্তু কোথায় যেন একটা সমস্যা!"
কেন আমরা "কোথায় যেন একটা সমস্যা" কথাটা ব্যবহার করি?
কারণ আমাদের মস্তিষ্কের যেই অংশ সিদ্ধান্ত গ্রহণে কাজ করে
তা ভাষা নিয়ন্ত্রণ করে না।
আমরা সর্বোচ্চ যেটা বলতে পারি,
"আমি জানি না। কোথায় যেন একটা সমস্যা আছে।"
আবার মাঝে মাঝে আপনি বলেন যে, আপনি মনে প্রাণে চেষ্টা করছেন।
বলতে না চাইলেও বলতে হচ্ছে যে, শরীরের অন্য কোন অংশ আপনার
চালচলন নিয়ন্ত্রণ করছে না।
এটা আসলে ঘটছে এখানে, আপনার লিম্বিক মস্তিষ্কে,
মস্তিষ্কের সেই অংশটিতে যা সিদ্ধান্ত গ্রহণ নিয়ন্ত্রণ করে, ভাষা নয়।
কিন্তু যদি না জানেন যে আপনি যা করছেন সেটা কেন করছেন,
যেখানে মানুষ সাড়া দেয় আপনি কোন কাজ কেন করছেন সেটাতে,
তাহলে কিভাবে মানুষ রাজি হবে
আপনাকে ভোট দিতে, অথবা আপনার থেকে কিছু কিনতে,
বা আরো জরুরী কিছু যেমন, বিশ্বস্ত হতে
এবং আপনি যেই কাজ করেন সেই কাজের অংশ হতে চাইতে।
তোমার যা আছে সেটা যাদের দরকার তাদের কাছে বিক্রয় করাই উদ্দেশ্য নয়।
লক্ষ্য তার কাছে বিক্রয়, যার সাথে তোমার বিশ্বাস এক সুতোয় গাঁথা।
যাদের চাকরি প্রয়োজন তাদেরকে নিয়োগ করাটাই আসলে উদ্দেশ্য নয়।
উদ্দেশ্য যাদের সাথে তোমার বিশ্বাসের মিল থাকবে তাদের নিয়োগ দেয়া।
আপনারা জানেন, আমি সবসময় একটা কথা বলি যে,
যদি আপনি কাজ পারে বলে কোন লোক নিয়োগ দেন তাহলে সেই লোক আপনার টাকার জন্য কাজ করবে।
কিন্তু যদি আপনাদের বিশ্বাস একই হয়,
তাহলে তারা আপনার জন্য তাদের সর্বোচ্চ শ্রমটা দিবে।
এক্ষেত্রে রাইট ভ্রাতৃদ্বয়ের চেয়ে ভালো উদাহরণ আর নেই।
বেশিরভাগ মানুষই স্যামুয়েল পিয়েরপন্ট ল্যাংলির ব্যাপারে জানে না।
২০ শতকের শুরুর দিকে
মানব উড্ডয়নের যন্ত্র আবিষ্কার ছিল সবচেয়ে আধুনিক ও চলমান প্রযুক্তি।
সবাই এটা করার চেষ্টা করছিল।
আর স্যামুয়েল পিয়েরপন্ট ল্যাংলির কাছে ছিল, যাকে বলে,
একেবারে সাফল্যের রেসিপি।
এমনকি এখনো মানুষকে যদি প্রশ্ন করেন,
"কেন আপনার পণ্য বা কেন আপনার প্রতিষ্ঠানের লোকসান হলো?"
তাহলে সবাই আপনাকে ঠিক একই কথা বলবে
যা এই তিনটি জিনিসের সমন্বয়:
নিম্নমানের পুঁজি, অদক্ষ কর্মী এবং বাজারের মন্দা অবস্থা।
সবসময় এই তিনটি কারণই দেখানো হয়, আসুন এগুলো পর্যবেক্ষণ করি।
স্যামুয়েল পিয়েরপন্ট ল্যাংলিকে
যুদ্ধ বিভাগ ৫০,০০০ ডলার দিয়েছিল
উড়ার এই মেশিনটা তৈরির জন্য।
তাই টাকা কোন সমস্যা ছিল না।
হার্ভার্ডে তার একটা সদস্যপদ ছিল
এবং তিনি স্মিথসোনিয়ানে কাজ করতেন আর সবার সাথে তার সুসম্পর্ক ছিল।
তিনি তখনকার সব মেধাবী মুখগুলোকে চিনতেন।
তিনি যত টাকা দিয়ে পারা যায় সেরা মেধাবীদের সাথে চুক্তি করলেন
এবং বাজারের অবস্থাও ছিল চমৎকার।
দ্য নিউ ইয়র্ক টাইমস তাকে সব জায়গাতেই অনুসরণ করতো,
এবং সবাই-ই ল্যাংলিকে সমর্থন দিচ্ছিল।
তাহলে কেন আমরা কখনোই স্যামুয়েল পিয়েরপন্ট ল্যাংলির নামই শুনিনি?
ওদিকে, কয়েকশ মাইল দূরে ওহায়ো এর ডেইটন এ,
অরভিল এবং উইলবার রাইট,
তাদের কাছে সাফল্যের রেসিপি বলতে আমরা যা বুঝি তার কিছুই ছিলনা।
তাদের টাকার অভাব ছিল;
তারা স্বপ্নপূরণের লক্ষ্যে অর্থ যুগিয়েছিল তাদেরই সাইকেলের দোকান থেকে।
রাইট ভ্রাতৃদ্বয়ের দলের একজন মানুষেরও
কলেজ শিক্ষা ছিল না,
এমনকি অরভিল এবং উইলবারেরও না।
আর দ্য নিউইয়র্ক টাইমস তাদেরকে কখনোই অনুসরণ করেনি।
ভিন্নতা যা ছিল সেটা হচ্ছে-
অরভিল এবং উইলবার রাইট একটা কারণ বা উদ্দেশ্য বা বিশ্বাস দ্বারা তাড়িত হয়েছিল।
তারা বিশ্বাস করতো যে তারা যদি এই উড়ার যন্ত্রটি আবিষ্কার করতে পারে,
তবে তা পৃথিবীর কার্যধারা বদলে দিবে।
স্যামুয়েল পিয়েরপন্ট ল্যাংলি ছিল ভিন্ন।
সে ধনী হতে চেয়েছিল, এবং বিখ্যাত হতেও চেয়েছিল।
সে ফলাফলের পিছনে ছুটেছিল।
তার আকাঙ্ক্ষা ছিল ধন-সম্পত্তি।
তবে এবার দেখি আসুন, দেখি শেষমেশ কি ঘটলো।
যেই মানুষগুলো রাইট ভ্রাতৃদ্বয়ের স্বপ্নের উপর আস্থা রেখেছিল সেই মানুষগুলো
নিজেদের সর্বোচ্চ শ্রম দিয়ে তাদের সাথে কাজ করেছিল;
আর অন্যেরা কাজ করেছিল শুধু টাকার জন্য।
রাইট ভ্রাতৃদ্বয় যেদিন যেদিন উড়ার জন্য বেরোত সে ব্যাপারে শোনা যায় যে,
তাদের মোট পাঁচ সেট যন্ত্রাংশ নিতে হতো।
কারণ রাতের খাবারের আগ পর্যন্ত তারা পাঁচ-পাঁচবার ভূপাতিত হতো।
এবং অবশেষে ১৯০৩ সালের ডিসেম্বরের ১৭ তারিখ,
রাইট ভ্রাতৃদ্বয় উড়তে সক্ষম হলো।
আর এটা দেখার জন্য সেখানে কেউ ছিল না।
আমরা এই ঘটনাটা জনলাম ঘটনার কয়েকদিন পর।
ল্যাংলি যে ভুল বিষয় দ্বারা অনুপ্রাণিত হয়েছিল তার আরেকটি প্রমাণ হচ্ছে:
যেদিন রাইট ভ্রাতৃদ্বয় উড়তে পারলো,
সেদিন সে চেষ্টাটি বাদ দিল।
সে বলতে পারতো,
"ভাই, তোমাদের আবিষ্কারটি অসাধারণ হয়েছে,
তবে আমি আরো উচ্চতর প্রযুক্তি নির্মাণ করবো", কিন্তু সে বলেনি।
সে প্রথম হয়নি, সে টাকাপয়সা পায়নি, সে বিখ্যাত হয় নি, তাই সে অব্যাহতি দিল।
আপনার কাজে নয়, মানুষের আগ্রহ আপনার কাজের উদ্দেশ্যতে।
যদি আপনি আপনার বিশ্বাসের কথা বলেন,
তাহলে তারা আকৃষ্ট হবে যাদের বিশ্বাস ঠিক আপনার মতোই।
কিন্তু একই বিশ্বাসের মানুষকে আকৃষ্ট করাটা কেন এতো গুরুত্বপূর্ণ?
ল অব ডিফিউশন অব ইনোভেশন নামে একটা সূত্র আছে।
আপনি যদি সূত্রটি না জানেন, পরিভাষাটি অন্তত জানার কথা।
আমাদের জনসংখ্যার প্রথম ২.৫% হচ্ছেন আমাদের উদ্ভাবকেরা।
পরবর্তী ১৩.৫% জনগণ হচ্ছেন আমাদের প্রথম ক্রেতাগণ।
এর পরের ৩৪% হচ্ছে শুরুর সংখ্যাগুরু,
শেষের সংখ্যাগুরুগণ এবং পিছিয়ে পরা লোকজন।
এইসব মানুষের টাচ ফোন কেনার একমাত্র কারণ হচ্ছে-
তারা রোটারি ফোন আর কিনতে পায় না।
(হাসি)
আমরা সবাই বিভিন্ন সময়ে এই স্কেলের বিভিন্ন জায়গায় অবস্থান করি।
কিন্তু ল অব ডিফিউশন অব ইনোভেশন আমাদেরকে বলে যে,
আপনি যদি সাধারণ বাজারে কোন একটি ধারণার সাফল্য বা গ্রহণযোগ্যতা আশা করেন,
আপনি তা পাবেন না যতক্ষণ না আপনি পৌছাবেন এই গুরুত্বপূর্ণ বিন্দুতে
যেটা ১৫ এবং ১৮ শতাংশ বাজার অনুপ্রবেশ এর মাঝামাঝি অবস্থিত,
আর তখনই কাজ হয়।
আমি ব্যবসা নিয়ে আলাপ ভালোবাসি, "নতুন ব্যবসায় আপনার কনভার্শন কত?"
তারা আপনাকে গর্বের সাথে বলবে, "এইতো, ১০% শতাংশ"
ঠিক আছে, আপনি ১০% ক্রেতাকে আকৃষ্ট করতে পারেন।
সবারই এমন ১০% আছে "যারা জিনিসটা কিনবে"।
এভাবেই আমরা তাদের বর্ণনা করি, ঠিক?
এটা আসলে সহজাত একটা অনুভূতি, "আরে, ওরা তো কিনবেই"।
সমস্যা হচ্ছে- যারা এটা কিনবে তাদেরকে কিভাবে চিনবো?
আর যারা কিনবে না তাদেরকেই বা কিভাবে চিনবো?
তাই এখানে আসলে একটা ছোট ফাঁক আছে, যেটা আপনাকে বন্ধ করতে হবে,
জেফরি মুর যাকে বলেন, "ফাটল অতিক্রম করা"--
কারণ, আপনি দেখেন, শুরুর সংখ্যাগরিষ্ঠরা কোনকিছু চেষ্টা করে দেখবে না
যদি না অন্য কেউ প্রথমে সেটার অভিজ্ঞতা লাভ করে।
আর এই উদ্ভাবক এবং একেবারে প্রথম ক্রেতারা, এই লোকগুলো,
তারা তাদের অন্তরের কথা শুনতে পছন্দ করে।
তারা আরো স্বাচ্ছন্দ্য বোধ করে সেসব সজ্ঞামূলক সিদ্ধান্ত নিতে
যেগুলো চালিত হয় পৃথিবীর ব্যাপারে তাদের বিশ্বাসের উপর ভিত্তি করে,
কি পণ্য পাওয়া যাচ্ছে কেবল সেটা দ্বারা নয়।
এরা হচ্ছে সেই লোকজন যারা ছয় ঘন্টা ধরে লাইনে দাঁড়িয়েছিল
প্রথম যেই আইফোন আসবে সেটি কেনার জন্য,
যেখানে তারা এক সপ্তাহ পর সরাসরি কিনতে পারতো।
এরা হচ্ছে তারা, যারা ৪০০০০ ডলার খরচ করেছিল,
ফ্ল্যাট স্ক্রিন টিভি কেনার জন্য যখন সেগুলো প্রথম বের হল,
যদিও তখন প্রযুক্তিটি নিম্নমানের ছিল।
এবং যাই হোক, তারা তা করেনি প্রযুক্তিটি অসাধারণ ছিল ভেবে;
তারা তাঁদের নিজেদের জন্যই করেছে।
কারণ তারা প্রথম হতে চেয়েছিল।
আপনার কাজ নয়, মানুষের আগ্রহ আপনার কাজের উদ্দেশ্যতে
এবং আপনি যা করেন সেটা সহজেই প্রমাণ করে যে আপনি কি বিশ্বাস করেন।
আসলে মানুষ এমন সব কাজই করবে যা তাদের বিশ্বাসকে প্রতিফলিত করে।
যেই কারণে সেই লোকটা প্রথম ছয় ঘন্টার মধ্যে আইফোন কিনেছিল,
ছয় ঘন্টা লাইনে দাঁড়িয়েছিল,
এগুলো আসলে পৃথিবীর ব্যাপারে তাদের বিশ্বাস,
এবং তারা নিজেদের যেভাবে দেখাতে চেয়েছিল:
যে তারাই প্রথম।
আপনার কাজ নয়, মানুষের আগ্রহ আপনার কাজের উদ্দেশ্যতে।
তাই একটা বিখ্যাত উদাহরণ দেই।
ডিফিউশন অব ইনোভেশনের সূত্রের একটা বিখ্যাত ব্যর্থতা এবং একটা বিখ্যাত সাফল্য।
প্রথমে, ব্যর্থতার কথা বলি।
এটা একটা বাণিজ্যিক উদাহরণ।
আমরা আগেই বলেছি, সাফল্যের রেসিপি হচ্ছে
মূলধন এবং দক্ষ জনবল এবং বাজারের অনুকূল অবস্থা।
তাহলে আপনি সাফল্য পাবেন।
"টিভো" এর দিকে দেখেন।
আট থেকে নয় বছর আগে টিভো যখন প্রথম বাজারে আসলো তখন থেকে
আজকের দিন পর্যন্ত,
তারা হচ্ছে বাজারের একমাত্র সর্বোচ্চ-গুণগত মানের পণ্য।
সহজ হিসাব, কোন বিতর্কও নেই।
তাদের প্রচুর পরিমাণে বিনিয়োগ ছিল।
বাজারের অবস্থাও ছিল অসাধারণ।
এমনকি ক্রিয়াপদ হিসেবেও টিভোর চল আছে।
আমি আমার ফেলনা টাইম ওয়ার্নার ডিভিআর এর উপর জিনিসপত্র টিভো করি।
(হাসি)
কিন্তু টিভো একটা বাণিজ্যিক ব্যর্থতা।
তারা টাকা আয় করতে পারেনি।
এবং যখন তারা প্রথম আইপিও বাজারে ছাড়ল,
তাদের শেয়ারের মূল্য ছিল ৩০ থেকে ৪০ ডলার।
এবং তারপর তা নেমে গেল, আর ১০ এর উপরে উঠতে পারেনি।
আসলে, আমার মনে হয় না এখন এটা ছয়ের উপরে কেনাবেচা হয়,
অল্প কিছু ব্যতিক্রম ছাড়া।
কারণ দেখেন, যখন টিভো তাদের পণ্য বাজারে ছাড়লো
তারা আমাদের বললো যে তাদের কি কি আছে।
তারা বললো, "আমাদের একটি পণ্য আছে যাতে লাইভ টিভি থামিয়ে রাখা যায়,
বিজ্ঞাপন বাদ দেয়া যায়, লাইভ টিভিতে পুনরায় দেখা যায় এবং আপনার দেখার অভ্যাস মনে রাখে
আপনাকে কিছু জিজ্ঞেস না করেই।"
তখন নেতিবাচক চিন্তার লোকগুলো বললো,
"আমরা তোমাকে বিশ্বাস করি না।
আমদের এটা দরকার নেই। আমরা এটা পছন্দও করি না।
আমাদের ভয় দেখাচ্ছ।"
কি হতো যদি তারা এভাবে বলতো,
"যদি আপনি এই ধরনের মানুষ হন যে কিনা সম্পূর্ণ নিয়ন্ত্রণ রাখতে পছন্দ করেন
তার নিজের জীবনের প্রতিটা ক্ষেত্রে,
তাহলে আপনার জন্যই আমদের একটা পণ্য আছে।
এটা লাইভ টিভিকে থামানো, বিজ্ঞাপন এড়ানো,
আপনার দেখার অভ্যাস মনে রাখা ইত্যাদি করতে পারে।
আপনার কাজ নয়, মানুষের আগ্রহ আপনার কাজের উদ্দেশ্যতে।
এবং আপনি যা করেন সেটা সহজেই প্রমাণ করে যে আপনি কি বিশ্বাস করেন।
এবার ডিফিউশন অব ইনোভেশন সূত্রের সফল একটি উদাহরণ দেই।
১৯৬৩ সালের গ্রীষ্মে,
২৫০,০০০ মানুষ ওয়াশিংটনের ন্যাশনাল মলে হাজির হয়েছিল
ড. কিং এর বক্তৃতা শুনবে বলে।
মানুষকে কোন দাওয়াত পৌছান হয় নি,
এবং তখন তারিখ টিক দিয়ে রাখার জন্য কোন ওয়েবসাইটও ছিল না।
তাহলে কিভাবে ঘটলো সেটা?
আচ্ছা, আমেরিকাতে শুধুমাত্র ড. কিং ছিলেন না
যিনি অসাধারণ বক্তৃতা দিতে পারেন।
তিনিই একমাত্র আমেরিকান নন যিনি ভুক্তভোগী ছিলেন
নাগরিক অধিকার পূর্ববর্তী আমেরিকাতে।
আসলে, তার কিছু মতামত ভালোও ছিল না।
তবে তার একটা গুণ ছিল।
তিনি মানুষকে বলে বেড়াতেন না যে আমেরিকার কি কি পরিবর্তন দরকার।
তিনি মানুষের কাছে গিয়ে তাঁর বিশ্বাসের কথা বলতেন।
"আমি বিশ্বাস করি, আমি বিশ্বাস করি, আমি বিশ্বাস করি," তিনি বলতেন।
আর যেসব মানুষ একই জিনিস বিশ্বাস করতো,
তারা তাঁর উদ্দেশ্যটিকে নিজেদের করে নিল এবং তারা অন্য মানুষদেরকেও বললো।
এবং এদের কেউ কেউ আবার গঠনপ্রণালী তৈরি করলো
তথ্য বাহিরে আরো মানুষের কাছে ছড়িয়ে দেয়ার জন্য।
এবং দেখুন কি হল, ২৫০,০০০ মানুষ উপস্থিত হল
সঠিক দিনে এবং সঠিক সময়ে, তাঁর বক্তৃতা শোনার জন্য।
কত জন মানুষ ওনার জন্য উপস্থিত হয়েছিল?
শূন্য জন।
তারা সবাই এসেছিল কেবলই নিজের জন্য।
আমেরিকা সম্পর্কে তারা যা বিশ্বাস করতো সেটাই
তাদের শক্তি যুগিয়েছে আট ঘন্টার বাস ভ্রমণ করে
ওয়াশিংটনে মধ্য আগস্টের সূর্যের নিচে দাঁড়াতে।
এটা আসলে তাদের বিশ্বাস, আর এটা কালো ও সাদার ব্যাপার ছিল না।
সেদিন ২৫% উপস্থিত দর্শক ছিল সাদা চামড়ার।
ড. কিং বিশ্বাস করতেন যে পৃথিবীতে দুই ধরনের আইন আছে:
শাসকগোষ্ঠীর সৃষ্ট আইন আর মানুষের আইন।
যতদিন পর্যন্ত মানুষের আইন
শাসকের তৈরি করা আইনের সাথে সংগতিপূর্ণ হবে না
ততদিন বিশ্বে সুবিচার প্রতিষ্ঠিত হবে না।
এটা সত্যি যে নাগরিক অধিকার আন্দোলনই
তাকে তাঁর জীবনে একটা উদ্দেশ্য এনে দিয়েছে।
আমরা তাকে অনুসরণ করেছি, তাঁর জন্য নয়, আমাদের নিজেদের জন্যই।
যাই হোক, তাঁর ভাষণের নামঃ "আমার একটি স্বপ্ন আছে"।
"আমার একটি পরিকল্পনা আছে" নয়।
(হাসি)
এখনকার রাজনীতিকদের দেখুন, তাদের ১২ দফা বিশাল পরিকল্পনা দেখুন।
তাদের দ্বারা কেউ অনুপ্রাণিত হয় না।
কারণ কেউ কেউ শুধুই নেতা এবং কেউ কেউ নেতৃত্ব দেন।
নেতাদের হাতে ক্ষমতার নিয়ন্ত্রণ থাকে,
কিন্তু যারা নেতৃত্ব দেন তারা আমাদের অনুপ্রাণিত করেন।
তারা স্বতন্ত্র মানুষ বা প্রতিষ্ঠানই হোক।
আমরা অনুসরণ করি যারা নেতৃত্ব দেয় তাদেরকে, অনুসরণ করতে হবে বলে নয়,
বরং আমরা অনুসরণ করতে চাই বলেই।
আমরা অনুসরণ করি যারা নেতৃত্ব দেয় তাদেরকে, তাদের জন্য নয়, আমাদের নিজেদের জন্যই।
আর সেইসব মানুষই এই "কেন" দিয়ে শুরু করেন
যারা তাদের আশেপাশের মানুষদের উদ্বুদ্ধ করতে সক্ষম
বা যারা খুঁজে পেতে সক্ষম নিজের উদ্বুদ্ধকারীদের।
অনেক অনেক ধন্যবাদ।
(তালি)